钦定古今图书集成/明伦汇编/闺媛典/第013卷 > 《西湖竹枝歌九首》前人
## 钦定古今图书集成/明伦汇编/闺媛典/第013卷 > 《西湖竹枝歌九首》前人

余闲居西湖者七八年，与茅山外史张贞居、苕溪郯九成辈为倡和交。水光山色，浸沉胸次，洗一时尊俎粉黛之习，于是乎有“竹枝” 之声。好事者流布南北，名人韵士，属和者无虑百家。道扬讽谕，古人之教广矣。是风一变，贤妃贞妇，兴国显家，而《烈女传》作矣。采风谣者，其可忽诸？至正八年秋七月，会稽杨维桢书于《玉山草堂》。

苏小门前花满株，苏公堤上女当垆。南宫北使须到
此，江南西湖天下无。

《鹿头湖船》唱“赧郎，船头不宿野鸳鸯。为郎歌舞为郎
死，不惜真珠成斗量。”

家住西湖新妇矶，劝君不唱《缕金衣》。琵琶元是韩朋
木，弹得鸳鸯一处飞。

湖口楼船湖日阴，湖中断桥湖水深。楼船无柁是郎
意，断桥无柱是侬心。

病春日日可如何？起向西窗理琵琶。见说枯槽能卜
命，柳州衖口问来婆。

小小渡船如缺瓜，舟中少妇《竹枝歌》。歌声唱入“《箜篌》
调”，不遣狂夫横渡河。

劝郎莫上《南高峰》，劝侬莫上北高峰。南高峰云北高
雨，云雨相催愁杀侬。

《石新妇》下水连空，飞来峰前山万重。不辞妾作望夫
石，望来或似飞来峰。

《望郎》一朝又一朝，望郎信似浙江潮。浙江潮信有时
失，臂上守宫无日消。